רצח משה תמם

רצח משה תמם הוא פיגוע חטיפה ורצח שבו נרצח החייל משה תמם, לאחר שחוליית מחבלים ערבים ישראלים מבאקה אל גרביה שהשתייכו לחזית העממית לשחרור פלסטין כשלה בניסיון לחטוף אותו לסוריה לצורכי מיקוח, והחליטה לרצוח אותו בפרדס ליד מבוא דותן.

החטיפה והרצח 
ב-6 באוגוסט 1984, יצא משה לחופשה לביתו, נפגש עם חברתו וליווה אותה אל ביתה בטבריה, בשעות הערב חזר בקו האוטובוס 841 שנסע מטבריה לתל אביב. בתחנת בית ליד ירד מהאוטובוס ותפס טרמפים.

לתמם עצר רכב קורטינה ובו ארבעת המחבלים: איברהים ראוק באדסה, וליד נימר עסעד דקה, ראש החוליה איברהים נאיף אבו מוך ורושדי חמדון אבו מוך; כולם חברי החזית העממית לשחרור פלסטין מבאקה אל גרביה, שהוטל עליהם לחטוף חייל ישראלי ולהעביר אותו לסוריה. הארבעה, גיליהם 24–26, היו חמושים באקדחים ונשאו תרסיס פלפל. הם חיפשו חייל, וכשראו את תמם במחלף נתניה עצרו לו והוא עלה.

בנסיעה שניים מהמחבלים שלפו אקדחים, כפתו את ידיו בחבל וכיסו את עיניו בסמרטוט. בתחילה כלאו אותו בבית ראש החולייה נאיף במשך יומיים, אולם אז החליטו להורגו משום שחששו שייתפסו בדרך לסוריה. הם נסעו אל פרדס הסמוך למבוא דותן שבשומרון והעמידו את תמם בתוך מטע זיתים. איברהים ראוק ירה בו בעזרת אקדח והקליע שרט את מצחו. לאחר שתמם נפל אל הקרקע, ראוק ירה פעם נוספת מטווח קצר מאוד לכיוון חזהו, והרגו. ראוק ונאיף חזרו למכונית שבו חיכה להם רושדי, לאחר שלקחו את מסמכי הזיהוי שלו.

החיפושים אחר תמם ארכו ארבעה ימים. ב-10 באוגוסט 1984, נמצאה גופתו על ידי חקלאי ערבי בפרדס סמוך ליישוב מבוא דותן שצפון השומרון, עם סימני חבלה קשים שהעידו על התעללות בסכין. תמם היה שעון על עץ זית היות שרוצחיו הניחוהו כך על מנת לשוות לו מראה של אדם ישן. בחזהו היה נקב של כדור חודר, ופצע יציאה בשמאל גבו.

ב־9 בספטמבר 1984 נערכה עצרת לזכרו. ב־1985 אביו הקים אנדרטה לזכרו בחבצלת השרון. אנדרטה נוספת הוקמה במקום מציאתו.

הרשעת המחבלים וריצוי העונש 
החולייה נתפסה בשנת 1986. ברשות חברי החוליה נמצאו שני אקדחים, בנוסף לרימונים, חומרי נפץ ורובה שהיו בבית ראש החוליה. ב-2 במרץ 1987 הורשעו בבית המשפט הצבאי בלוד בגין עבירות שונות בהן ירי לעבר אנשים, אימונים צבאיים, חבלה גופנית חמורה וחברות בארגון עוין. חברי החולייה נידונו למאסר עולם, ובתוך כך נקבע כי גם וליד דקה היה שותף שווה לרצח שבוצע בפועל בידי חבריו לחוליה. בקשותיו של דקה לקציבת עונשו נדחו על ידי הרמטכ"ל ונשיא המדינה, עד שב-2012, בעקבות המלצת משרד המשפטים, קצב הנשיא שמעון פרס את עונשו לטווח שבין 35 ל־37 שנים.

מפקד החוליה, סמיר בעבע, נידון בנפרד בנובמבר 1989⁩ ל־14 שנות מאסר. במשפטו התגלה שהחוליה בפיקודו גילתה במקרה את מקום מגוריו של אלוף אורי אור ותכננה לרוצחו; זאת בנוסף לחטיפה ורצח של אחד מטייסי חיל האוויר שהשתתפו במבצע אנטבה, לאחר שביררו את מקום מגוריו באמצעות פרטים שהשאיר בבית מלון בהרצליה ששהה בו. החולייה גם קיוותה לבצע "פעילות ראווה" נגד רכבת ישראל, ולחבל בתחנת הכוח "מאור דוד" בחדרה. רק לאחר שנכשלו בביצוע תוכניות אלו פנו לחטיפת חייל שאינו קצין בכיר, במקור מתוך כוונות מיקוח.

ב-5 באפריל 2021 שוחרר רושדי אבו מוך מבית כלא קציעות, לאחר שריצה שם 35 שנות מאסר. במרץ 2022 התחתן רושדי.

בקשתו של וליד דקה לשחרור מוקדם 

על וליד דקה נגזרו 37 שנות מאסר, אולם בהמשך נגזרו עליו שנתיים נוספות לאחר שנתפס בכלא עם טלפון סלולרי שהבריח לו חבר הכנסת לשעבר מבל"ד באסל גטאס, כך שעונשו עומד על 39 שנים.

ב־2023, בהיותו בן 62, הוא אושפז תחת אבטחה בבית החולים אסף הרופא בצריפין, והיות שלפי גורמים בשב"ס מצבו הוגדר סופני, הוא ביקש למות בקרב בני משפחתו מחוץ לכלא. על אף שהחוק אוסר זאת, קבע שב"ס את הדיון בשחרור המוקדם בוועדת שחרורים רגילה, דבר שעורר מחאה ציבורית והפגנות, וכן התנגדות של פרקליטות המדינה. ב-31 במאי דחתה ועדת השחרורים של שירות בתי הסוהר את בקשתו של דקה להשתחרר מהכלא.

קישורים חיצוניים

הערות שוליים 

ישראל: פיגועי ירי
טרור פלסטיני
ישראלים שנחטפו
חטיפת חיילי צה"ל
רצח חיילי צה"ל
פיגועי טרור בישראל ב-1984
מבוא דותן
באקה אל-גרבייה
פיגועים שבוצעו על ידי ערבים-ישראלים
החזית העממית לשחרור פלסטין: פיגועים